b'\n_START_ARTICLE_\nGranat\n_START_SECTION_\nBarva\n_START_PARAGRAPH_\nGranati so brezbarvni ali rde\xc4\x8de, oran\xc5\xbene, rumene, zelene, modre, \xc5\xa1krlatne, rjave, \xc4\x8drne in ro\xc5\xbenate barve. Najredkej\xc5\xa1i so modri granati, ki so jih v poznih 1990. letih odkrili v Bekilyju na Madagaskarju, kasneje pa tudi v ZDA, Ruski federaciji in Tur\xc4\x8diji. Nekateri granati spremenjajo barvo iz modro zelene pri dnevni svetlobi v \xc5\xa1krlatno pri svetlobi \xc5\xbearnice, kar je posledica relativno velike vsebnosti vanadija (pribli\xc5\xbeno 1% V\xe2\x82\x82O\xe2\x82\x83). Mo\xc5\xbene so tudi druge kombinacije barv. Pri dnevni svetlobi je njihova barva lahko zelena, sivkasto rjava, rjava, siva in modra, v svetlobi \xc5\xbearnice pa rde\xc4\x8dkasta ali \xc5\xa1krlatno ro\xc5\xbenata. Tovrstni granati se pogosto zamenjujejo z aleksandritom._NEWLINE_Berili imajo steklast do smolast sijaj. _NEWLINE_Prozorni monokristali se zaradi opti\xc4\x8dnih lastnosti uporabljajo za izdelavo nakita, polprozorni pa za proizvodnjo abrazivov.\n_START_SECTION_\nKristalna struktura\n_START_PARAGRAPH_\nGranati spadajo med oto\xc4\x8dne silikate (nezosilikate) s splo\xc5\xa1no formulo X\xe2\x82\x83Y\xe2\x82\x82[SiO\xe2\x82\x84]\xe2\x82\x83. X so najpogosteje dvovalentni kationi Ca\xc2\xb2\xe2\x81\xba, Mg\xc2\xb2\xe2\x81\xba, Fe\xc2\xb2\xe2\x81\xba in Mn\xc2\xb2\xe2\x81\xba, Y pa trovalentni kationi Al\xc2\xb3\xe2\x81\xba, Fe\xc2\xb3\xe2\x81\xba, Cr\xc2\xb3\xe2\x81\xba in  V\xc2\xb3\xe2\x81\xba, ki skupaj z anioni  [SiO\xe2\x82\x84]\xe2\x81\xb4\xe2\x81\xbb tvorijo oktaedri\xc4\x8dno/tetraedri\xc4\x8dno kristalno strukturo. Granati imajo najpogosteje dodekaedri\xc4\x8den kristalni habit, pogosti pa so tudi trapezoedri. Kristalizirajo v kubi\xc4\x8dnem kristalnem sistemu, se pravi da so vse tri kristalografske osi enako dolge in med seboj pravokotne. Granati se ne koljejo in se pod pritiskom ali udarcem razletijo na delce nepravilnih oblik.\n_START_SECTION_\nTrdota\n_START_PARAGRAPH_\nGranati imajo zaradi zelo razli\xc4\x8dne kemi\xc4\x8dne sestave razli\xc4\x8dno mo\xc4\x8dne notranje vezi. Njihova trdota zato niha med 6,5 in 7,5. Tr\xc5\xa1e vrste, na primer almandin, so dovolj trde, da se uporabljajo kot abrazivi.\n_START_SECTION_\nAlmandin\n_START_PARAGRAPH_\nAlmandin, katerega se pogosto napa\xc4\x8dno imenuje almandit, je drag kamen z imenom granat, orientalski granat in almandinski rubin, ker so v\xc4\x8dasih vse rde\xc4\x8de drage kamne imenovali rubin. Ime je dobil po pokrajini Alabanda v Mali Aziji, kjer so v antiki   obdelovali granate. Kemi\xc4\x8dno je \xc5\xbeelezov aluminijav silikat s kemi\xc4\x8dno formulo Fe\xe2\x82\x83Al\xe2\x82\x82[SiO\xe2\x82\x84]\xe2\x82\x83. Almandin se pojavlja skupaj s stavrolitom, kianitom, andaluzitom in drugimi minerali v metamorfnih kamninah, na primer v sljudnih skrilavcih.\n_START_SECTION_\nPirop\n_START_PARAGRAPH_\nPirop je rde\xc4\x8de obarvan magnezijev aluminijev silikat s kemi\xc4\x8dno formulo Mg\xe2\x82\x83Al\xe2\x82\x82[SiO\xe2\x82\x84]\xe2\x82\x83, \xc4\x8deprav je magnezij lahko delno zamenjan s kalcijem in \xc5\xbeelezom. Barva piropa se spreminja od temno rde\xc4\x8de do skoraj \xc4\x8drne. Prozorni piropi se uporabljajo za idelavo nakita. Njegovo ime je nastalo iz gr\xc5\xa1ke besede \xcf\x80\xcf\x85\xcf\x81\xcf\x89\xcf\x80\xcf\x8c\xcf\x82 [piropos], ki pomeni \xc2\xbbognjen\xc2\xab. _NEWLINE_Razli\xc4\x8dki piropa iz Macon County (Severna Karolina, ZDA) so vijoli\xc4\x8dno rde\xc4\x8de barve in se imenujejo rodoliti (iz gr\xc5\xa1kega \xe1\xbf\xa5\xcf\x8c\xce\xb4\xce\xbf\xce\xbd [rodon] - vrtnica). Kemi\xc4\x8dno so skoraj izomorfna zmes piropa in almandina v razmerju 2:1. Trgovska imena piropa, med katerimi so nekatera napa\xc4\x8dna, so kapski rubin, arizonski rubin, kalifornijski rubin, skalnogorski rubin in \xc4\x8de\xc5\xa1ki granat. _NEWLINE_Zanimivi so tudi so modro obarvani granati z Madagaskarja, ki spreminjajo barvo. Kemi\xc4\x8dno so zmes piropa in spesartina. Barva teh modrih granatov ni podobna barvi safirjev, ampak sivkasto modri in zelenkasto modri barvi nekaterih spinelov. V svetlobi bele svetle\xc4\x8de diode je njihova barva enaka barvi modrega safirja ali tanzanita. Modra barva je posledica sposobnosti granata, da absorbira rumeno komponento emitirane svetlobe._NEWLINE_Pirop je indikatorski mineral za kamnine visokih pritiskov. Granati v kamninah iz Zemljinega pla\xc5\xa1\xc4\x8da, peridoditih in eklogitih, so obi\xc4\x8dajno piropi.\n_START_SECTION_\nSpesartin\n_START_PARAGRAPH_\nSpesartin ali spesartit je manganov aluminijev granat s kemi\xc4\x8dno formulo Mn\xe2\x82\x83Al\xe2\x82\x82[SiO4]\xe2\x82\x83. Ime je dobil po kraju Spessart na Bavarskem. Najpogosteje se pojavlja v granitnem pegmatitu in njemu podobnim kamninah in v nekaterih metamorfnih filitih. Spesartine oran\xc5\xbeno rumene barve so odkrili na Madagaskarju, vijoli\xc4\x8dno rde\xc4\x8de pa v riolitih v Koloradu in Maine v ZDA.\n_START_SECTION_\nAndradit\n_START_PARAGRAPH_\nAndradit je kalcijev \xc5\xbeelezov granat s kemi\xc4\x8dno formulo Ca\xe2\x82\x83Fe\xe2\x82\x82[SiO\xe2\x82\x84]\xe2\x82\x83 s spremenljivo sestavo. Njegova barva je lahko rde\xc4\x8da, rumena, rjava, zelena ali \xc4\x8drna. Prepoznavni razli\xc4\x8dki andradita so topazolit (zlato rumen ali zelen), demantoid (zelen) in melanit (\xc4\x8drn). Andradit se pojavlja v globinskih vulkanskih kamninah, na primer v sienitu, pa tudi v serpentinih, skrilavcih in kristalini\xc4\x8dnem apnencu. Demantoid  se imenuje tudi uralski smaragd in je eden od najbolj cenjenih granatov.\n_START_SECTION_\nGrosular\n_START_PARAGRAPH_\nGrosular je kalcijev aluminijev granat s kemi\xc4\x8dno formulo Ca\xe2\x82\x83Al\xe2\x82\x82>[SiO\xe2\x82\x84]\xe2\x82\x83, \xc4\x8deprav je kalcij lahko delno zamenjan z \xc5\xbeelezovim ionom Fe\xc2\xb2\xe2\x81\xba, aluminij pa z \xc5\xbeelezovim ionom Fe\xc2\xb3\xe2\x81\xba. Njegovo ime je nastalo iz latinskega imena kosmulje (Ribes grossularia) in se nana\xc5\xa1a na zelene granate iz Sibirije. Grosular je lahko tudi oran\xc5\xbeno rjave, rde\xc4\x8de ali rumene barve. Grosular ima manj\xc5\xa1o  trdoto od cirkona, kateremu so podobni rumeni kristali, zato so ga imenovali tudi hesonit, kar v gr\xc5\xa1\xc4\x8dini pomeni \xc2\xbbmanjvreden\xc2\xab. Grosular se pojavlja na stikih metamorfiranih apnencev z vezuvianitom, diopsidom, volastonitom in verneritom. _NEWLINE_Svetlo do temno zeleni grosular iz Kenije in Tanzanije (na sliki) se imenuje cavorit. Cavorit so prvi\xc4\x8d odkrili v 1960. letih v pokrajini Tsavo v Keniji, po kateri je dobil ime.\n_START_SECTION_\nUvarovit\n_START_PARAGRAPH_\nUvarovit je kalcijev kromov granat s kemi\xc4\x8dno formulo Ca\xe2\x82\x83Cr\xe2\x82\x82[SiO\xe2\x82\x84]\xe2\x82\x83. Uvaroviti so precej redki granati svetlo zelene barve. Kristali so obi\xc4\x8dajno majhni in spremljajo kromit v peridotitu, serpentinitu in kimberlitih. Pojavlja se tudi v kristalini\xc4\x8dnih marmorjih in skrilavcih v gorovju Ural v Ruski federaciji in Outokumpu  na Finskem.\n_START_SECTION_\nKnoringit\n_START_PARAGRAPH_\nKnoringit je magnezijev kromov granat s kemi\xc4\x8dno formulo Mg\xe2\x82\x83Cr\xe2\x82\x82[SiO\xe2\x82\x84]\xe2\x82\x83. \xc4\x8cistega knoringita v naravi ni. Tvori se samo pod visokimi pritiski in se pogosto pojavlja v kimberlitih. Uporablja se kot indikatorski mineral za iskanje diamantov.\n_START_SECTION_\nSinteti\xc4\x8dni granati\n_START_PARAGRAPH_\nKristalografska struktura granatov se je razvila iz osnovnega modela s splo\xc5\xa1no formulo A\xe2\x82\x83B\xe2\x82\x82(CO\xe2\x82\x84)\xe2\x82\x83. Na polo\xc5\xbeaju C so razen silicija lahko tudi \xc5\xa1tevilni drugi elementi, na primer germanij, galij, aluminij, vanadij in \xc5\xbeelezo._NEWLINE_Itrijev aluminijev granat (YAG), Y\xe2\x82\x83Al\xe2\x82\x82(AlO\xe2\x82\x84)\xe2\x82\x83,  se porablja kot sinteti\xc4\x8den drag kamen. Ima zelo velik lomni koli\xc4\x8dnik, zato so ga v 1970. letih uporabljali kot nadomestek za diamant, dokler se niso razvile metode za prozvodnjo sintetskih kubi\xc4\x8dnih cirkonov, ki so bolj podobni diamantu. Itrijevi aluminijevi granati z dodatkom neodima Nd\xc2\xb3\xe2\x81\xba se uporabljajo v laserjih._NEWLINE_Nekatere kombinacije elementov dajejo granatom zanimive magnetne lastnosti. V itrijevem \xc5\xbeelezovem granatu (YIG), Y\xe2\x82\x83Fe\xe2\x82\x82(FeO\xe2\x82\x84)\xe2\x82\x83,  zaseda pet \xc5\xbeelezovih ionov Fe\xc2\xb3\xe2\x81\xba dva oktaedri\xc4\x8dna in tri tetraedri\xc4\x8dne polo\xc5\xbeaje, ki z itrijevimi ioni Y\xc2\xb3\xe2\x81\xba, koordiniranimi z osmimi kisikovimi ioni, tvorino nepravilno kocko. \xc5\xbdelezovi ioni na dveh koordiniranih polo\xc5\xbeajih imajo razli\xc4\x8dne spine, ki povzro\xc4\x8dijo magnetne lastnosti. YIG je zato ferimagnetna snov s  Curiejevo temperaturo 550 K. _NEWLINE_Drug primer je gadolinijev galijev granat, Gd\xe2\x82\x83Ga\xe2\x82\x82(GaO\xe2\x82\x84)\xe2\x82\x83, ki je sinteti\xc4\x8den in se uporablja v magnetnem mehur\xc4\x8dnem pomnilniku.\n_START_SECTION_\nGeolo\xc5\xa1ka pomembnost granatov\n_START_PARAGRAPH_\nGranati so klju\xc4\x8dni minerali za razlago nastanka mnogim magmatskih in metamorfnih kamnin z geotermobarometrijo. Difuzija elementov v granatih je v primerjavi s hitrostmi v mnogih drugih mineralih relativno po\xc4\x8dasna, granati pa so tudi relativno odporni na substitucije elementov. Posamezni granati so zato ohranili consko strukturo, s katero se lahko razlo\xc5\xbei temperaturno-\xc4\x8dasovno zgodovino kamnin, v kateri so rastli. Za zrna granatov brez conske strukture se predpostavlja, da so se z difuzijo homogenizirala, iz tega pa se tudi lahko sklepa  o temperaturno-\xc4\x8dasovni zgodovini nosilne kamnine._NEWLINE_Granati so uporabni tudi za dolo\xc4\x8danje metamorfnih facij kamnin. Eklogit na primer se lahko obravnava kot kamnino, ki ima sestavo bazalta, ki pa je zgrajena ve\xc4\x8dinoma iz granata in omfacita. S piropom bogati granati so omejeni na relativno visokotla\xc4\x8dne metamorfne kamnine iz spodnjega dela zemeljske skorje in pla\xc5\xa1\xc4\x8da. Peridodit lahko vsebuje plagioklaz ali z aluminijem bogat spinel ali s piropom bogat granat, prisotnost katerega koli od njih pa dolo\xc4\x8da obmo\xc4\x8dja temperatur in tlakov, pri katerih je mineral lahko v ravnote\xc5\xbeju z olivinom in piroksenom. Minerali so na\xc5\xa1teti po nara\xc5\xa1\xc4\x8dajo\xc4\x8dem ravnote\xc5\xbenem tlaku. Granat peridotit se je torej moral tvoriti v velikih globinah. Ksenoliti s peridotitom so pri\xc5\xa1li iz globin 100 ali ve\xc4\x8d km skupaj s kimberlitom in se zato uporabljajo kot indikator za prisotnost diamantov. V globinah 300 do 400\xc2\xa0km ali ve\xc4\x8d se je piroksenova komponenta raztopila v granatu. (Mg,Fe) in Si so se zamenjali z 2Al na oktaedri\xc4\x8dnem (Y) polo\xc5\xbeaju v kristalni strukturi granata, tako da so nastali nenavadni s silicijem bogati granati,  ki so prete\xc5\xbeno trdne raztopine. Tak\xc5\xa1ni s silicijem bogati granati  se pojavljajo tudi kot vklju\xc4\x8dki v diamantih. _NEWLINE_Najve\xc4\x8dji dokumentirani monokristal granata je bil kockast blok s stranico pribli\xc5\xbeno 2,3 m, ki je tehtal pribli\xc5\xbeno 37,5 tone. Informacije o \xc5\xa1e ve\xc4\x8djih kristalih, ki so ga na\xc5\xa1li v Alice Springsu (Northern Territory, Avstralija), niso bile potrjene.\n_START_SECTION_\nUporaba\n_START_PARAGRAPH_\nRde\xc4\x8di granati so bili najbolj raz\xc5\xa1irjeni dragi kamni v rimskem svetu pozne antike in umetnosti \xc2\xbbbarbarskih\xc2\xab\xc2\xa0ljudstev, predvsem Germanov,  v \xc4\x8dasu preseljevanja narodov. Dragulji so bili ve\xc4\x8dinoma vdelani v zlat nakit v tehniki cloisonn\xc3\xa9, ki se je uporabljala od anglosa\xc5\xa1ke Anglije, na primer v Sutton Hoo, do \xc4\x8crnega morja.  _NEWLINE_\xc4\x8cisti granati se \xc5\xa1e vedno uporabljajo za izdelavo nakita. Najpogostej\xc5\xa1i so zeleni, rde\xc4\x8di, rumeni in oran\xc5\xbeni kamni.\n_START_SECTION_\nUporaba v industriji\n_START_PARAGRAPH_\nGranatni pesek je dober abraziv in pogost nadomestek za kremen\xc4\x8dev pesek za peskanje. Za peskanje so najbolj primerna zrna aluvijalnih granatov, ki so bolj zaobljena. V vodni suspenziji pod zelo visokim tlakom se granatni pesek uporabljajo za rezanje jekla in drugih materialov z vodnim curkom. Za ta namen so bolj primerna zrna iz trdih kamnin, ker so bolj robata in zato bolj u\xc4\x8dinkovita. _NEWLINE_Granatni pesek se uporablja tudi kot filtracijsko sredstvo, granatni  papir pa za fino bru\xc5\xa1enje lesa._NEWLINE_Granati za abrazive se v grobem delijo v dve kategoriji: granate za peskanje in granate za vodni curek. Surovi granati se najprej zdrobijo in nato separirajo. Delci, ve\xc4\x8dji od 60 mesh (250\xc2\xa0\xc2\xb5m), se obi\xc4\x8dajno uporabljajo za peskanje, delci z velikostjo 60-200 mesh (74\xc2\xa0\xc2\xb5m) pa za vodni curek. Finej\xc5\xa1i delci, manj\xc5\xa1i od 200 mesh (74\xc2\xa0\xc2\xb5m), se uporabljajo za bru\xc5\xa1enje in poliranje stekla.  _NEWLINE_Kakovost granatov za abrazive je razli\xc4\x8dna in se deli po njihovem poreklu. Najve\xc4\x8dji vir tovrstnih granatov so obalne pe\xc5\xa1\xc4\x8dine Indije in Avstralije, ki sta tudi njihova najve\xc4\x8dja svetovna proizvajalca. Obalni granati so priljubljeni zlasti zaradi velikih koli\xc4\x8din, zanesljivih dobav in \xc4\x8disto\xc4\x8de, njihova pomanjlkjivost pa je prisotnost ilmenita in kloridov. Zaradi dolgotrajnega naravnega bru\xc5\xa1enja in drobljenja je velikost delcev praviloma majhna. Ve\xc4\x8dina delcev s pla\xc5\xbee Titicorin ima velikost okrog 80 mesh in porazdelitev velikosti od 56 do 100 mesh. _NEWLINE_Re\xc4\x8dni granati so posebno pogosti v re\xc4\x8dnih naplavinah v Avstraliji._NEWLINE_Skalni granati so se verjetno za\xc4\x8deli uporabjati prvi. Proizvajajo se predvsem v ZDA, Kitajski in zahodni Indiji. Kristali se drobijo in meljejo in nato \xc4\x8distijo s prepihavanjem z zrakom, magnetno separacijo, sejanjem in, \xc4\x8de je potrebno, pranjem. Drobljeni granati imajo najbolj ostre robove in so zato mnogo bolj\xc5\xa1i od drugih vrst granatov. Re\xc4\x8dni in morski granati imajo namre\xc4\x8d zaradi dolgotrajnega prevra\xc4\x8danja bolj zaobljene robove. _NEWLINE_Granati se zadnjih dvesto let kopljejo v zahodnem Rad\xc5\xbeastanu (Indija), predvsem za izdelavo nakita. Stranski produkt rudarjenja so granati za abrazive, ki se uporabljajo za bru\xc5\xa1enje in poliraje stekla. Nosilna kamnina je granatonosni sljudni skrilavec, ki vsebuje samo 7-10% granatov, zato je proizvodnja izjemno draga in za proizvodnjo samo abrazivnih granatov neekonomi\xc4\x8dna.'